На основу члана 20. став 1. тачка 1. и члана 32. став 1. тачка 4) Закона о локалној самоуправи („Службени Гласник РС”, број 129/07, 83/14- други закон, 101/16-други закон 47/18 и 111/21-други закон), члана 5. и 9. Закона о планском систему Републике Србије („Службени гласник РС“, број 30/18), и члана 40. став 1. тачка 4) Статута општине Житорађа („Службени лист града Ниша“, бр. 27/19 и 37/22),

Скупштина општине Житорађа, на седници одржаној дана 1. јуна 2022. године, донела је

**ОДЛУКУ**

**О ПРИСТУПАЊУ ИЗРАДИ ПЛАНА РАЗВОЈА ОПШТИНЕ ЖИТОРАЂА ЗА ПЕРИОД ОД 2023.ДО 2030.ГОДИНЕ**

Члан 1.

Општина Житорађа приступа изради плана развоја општине Житорађа за период од 2023. до 2030. године.

Члан 2.

Под планом развоја општине Житорађа (у даљем тексту: План) у смислу ове Одлуке, подразумева се дугорочни документ развојног планирања, највишег обухвата и највишег значаја за период од седам година, који усваја Скупштина општине Житорађа, на предлог општинског већа општине Житорађа.

Члан 3.

Циљ израде плана је постављање темеља за развој општине Житорађа, дефинисање потенцијалних предности, мера и праваца развоја општине Житорађа, како би се унапредио квалитет живота грађана, подстакао убрзани економски развој, успоставио плански развој пољопривреде, као основне привредне гране у општини Житорађа, тежећи ка рационалном коришћењу природних ресурса, континуирани развој инфраструктуре, у циљу привлачења инвестиција и побољшања животног стандарда грађана, очување природног и културног наслеђа, обезбеђење социјалног напретка, пружање квалитетног образовања и здравствене заштите, без дискриминације по било ком основу.

Члан 4.

План садржи: увод, преглед и анализу постојећег стања, визију, односно жељено стање, приоритетне циљеве развоја који се желе постићи, преглед и опис мера за остваривање приоритетних циљева развоја, начин спровођења и начин праћења спровођења плана развоја.

Члан 5.

Фазе у изради Плана развоја општине Житорађа су:

1. припремна фаза и организација процеса;
2. преглед и анализа постојећег стања;
3. дефинисање визије односно жељеног стања;
4. дефинисање приоритетних циљева;
5. дефинисање мера за спровођење плана развоја;
6. дефинисање оквира за спровођење, праћење спровођења, извештавање и вредновање плана развоја;
7. преглед струкуре плана развоја;
8. усвајање плана развоја.

Члан 6.

У циљу спровођења ове Одлуке, Председник општине Житорађа именоваће Решењем Координациони тим и тематске радне групе за израду Плана развоја општине Житорађа.

Радне групе чиниће представници општинске управе, стручњаци ангажовани у администрацији, јавним институцијама, јавним предузећима, установама, организацијама цивилног друштва, као и остали представници из јавног, приватног и цивилног сектора.

Стручне, административне и организационе послове за потребе ове Одлуке, обављаће Одељење за финансије и буџет, привреду и локално-економски развој.

Члан 7.

Полазну основу за формулисање Плана, представљају дефинисани правци развоја Републике Србије и општине Житорађа, кроз сагледавање међународних, националних и локалних развојних докумената јавних политика, и програма и пројеката који се реализују у општини Житорађа.

Члан 8.

Стручну подршку у изради плана развоја општине Житорађа, пружиће Регионална развојна агенција ЈУГ доо Ниш, у оквиру сета услуга које РРА Југ спроводи у општини Житорађа у 2022. години.

Члан 9.

Како би се обезбедила партиципација и транспарентност процеса одлучивања и правовремено обавештење јавности, ова Одлука биће објављена на интернет страници општине Житорађа, као и све остале битне информације и обавештења у вези са израдом плана.

Током израде Плана, организоваће се радионице, консултације са заинтересованим странама и утицајним групама, „округли столови“ и јавне расправе, на којима ће се усаглашавати предложена решења.

Члан 10.

Рок за израду Плана је 12 месеци од дана ступања на снагу ове Одлуке.

Члан 11.

Ова Одлука ступа на снагу осмог дана од дана објављивања у „Службеном листу града Ниша“.

Број:06-765/2022-01

У Житорађи, 1. јун 2022. године

**СКУПШТИНА ОПШТИНЕ ЖИТОРАЂА**

Председник Скупштине

Небојша Стевановић

ОБРАЗЛОЖЕЊЕ

Правни основ за доношење ове одлуке садржан је у члану 20. став 1. тачка 1. и члану 32. став 1. тачка 4) Закона о локалној самоуправи („Службени Гласник РС”, број 129/07, 83/14- други закон, 101/16-други закон 47/18 и 111/21-други закон), члану 5. и 9. Закона о планском систему Републике Србије („Службени гласник РС“, број 30/18), и члану 40. став 1. тачка 4) Статута општине Житорађа („Службени лист града Ниша“, бр. 27/19 и 37/22).

Чланом 20. став 1. тачка 1. Закона о локалној самоуправи прописано је да општина преко својих органа у складу с Уставом и законом: 1. доноси, свој статут, буџет и завршни рачун, просторни и урбанистички план и програм развоја општине, као и стратешке планове и програме локалног економског развоја;

Чланом 32. став 1. тачка 4) Закона о локалној самоуправи прописано је да скупштина општине, у складу са законом: доноси програм развоја општине и појединих делатности.

Чланом 5. Закона о планском систему Републике Србије прописано је да Документи развоја планирања су:1) План развоја, 2) Инвестициони план, 3) Просторни план Републике Србије, 4) План развоја аутономне покрајине и план развоја јединице локалне самоуправе.

Чланом 9. став 1. Закона о планском систему Републике Србије прописано је да план развоја јединице локалне самоуправе јесте дугорочни документ развојног планирања, који за период од најмање седам година усваја скупштина јединице локалне самоуправе на предлог надлежног извршног органа јединице локалне самоуправе.

Чланом 40. став 1. тачка 4) Статута општине Житорађа прописано је да скупштина општине, у складу са законом: доноси план развоја општине, планске документе јавних политика, средњорочне планове и друге планске документе, у складу са законом.

Овом одлуком је прописано да се приступи изради плана развоја општине за период од 2023. до 2030. године.

Општинско веће општине Житорађа је утврдило предлог одлуке и предлаже скупштини општине да исти усвоји у тексту како је дат у материјалу.